Lubina Hajduk-Veljkovićowa

Lubina Hajduk-Veljkovićowa, rodź. Šěnec (* 1976 w Budyšinje) je serbska spisowaćelka, přełožowarka a wudawaćelka.

Po wuchodźenju Serbskeho gymnazija w Budyšinje studowaše sorabistiku a stawizny w Lipsku, hdźež hač do dźensnišeho bydli. Hłownje pisa hornjoserbske knihi a teksty, a to husto zhromadnje ze swojim mandźelskim Dušanom. Pisa za dźěći runje tak kaž za dorosćenych, a tež žanrowy spektrum je jara šěroki wot słuchohrow abo spěwnych tekstow přez dźiwadłowe hry hač ke kriminalkam a dźěćacym kniham. W lěće 2021 wuda wona zhromadnje ze synom Brankom rjad Dolina nad rěku we wjele rěčach a wotewri so tak mjezynarodnemu publikumej. Sćěhowaše 2022 załoženje nakładnistwa Veles, w kotrymž wudawa mjezynarodne serije kaž tež přełožki woblubowanych dźěćacych a młodźinskich knihow w hornjoserbšćinje.  

Nimo toho angažuje so Lubina Hajdukowa za wuwiwanje modernych wuknjenskich materialijow za dorosćenych a šulerjow. Tak nasta 2023 z pomocu spěchowanja přez Simulplus dźesać wuknjenskich widejow Wuknjemy hornjoserbsce. Wona wuwučuje na TU w Drježdźanach w Instituće za slawistiku hornjoserbšćinu.https://www.simulplusmitmachfonds.de/Preiskategorie-Luzica-Lausitz-ziwa-dwurecnosc-lebendige-Zweisprachigkei.html 

 Wuznamjenjenja 

 W lěće 1999 dósta zhromadnje z Dušanom Myto za nowu serbsku dramatiku za dźiwadłowu hru "Wurywanki" wot Załožby za serbski lud.
 W lěće 2004 dósta spěchowanske myto za młodu wuchodnoeuropsku lyriku Załožby Huberta Burdy.
 W lěće 2009 dósta stipendij za projekt "Swětłownja" (krótka proza) Kulturneje załožby swobodneho stata Sakska. 
 W lěće 2017 spožči so jej spěchowanske myto Myta Ćišinskeho „za jeje wusahowacy přinošk k wuwiću moderneje serbskeje literatury a načasnych rěčnokubłanskich srědkow.“

 Twórby (wuběr knihow) 
 Pawčina złósće (kriminalka), LND 2006
 Juliana (dźěćaca kniha), LND 2007
 Cuze zynki (zběrka powědančkow, zhromadnje z Dušanom Hajduk-Veljkovićom), LND 2009
 W putach Čorneho pana (fantastiski roman), LND 2011
 Za wšě pady přećelki (konjaca kniha), LND 2024
 Módre buny (kriminalka), LND 2017
 Dolina při rěce (dźěćaca serija), nakładnistwo Veles, 2021/22
 Chaos w konjencu (konjaca kniha), LND 2022 

 Wotkazy 
 Webstrona awtorki
 nakładnistwo Veles
 Wuknjemy hornjoserbsce – 10 wuknjenskich widejow

Kategorija:Žona
Kategorija:Rodź. 1976
Kategorija:Serb
Kategorija:Serbska literatura
Kategorija:Awtor
Kategorija:Spisowaćel
Kategorija:Literatura (21. lětstotk)
Kategorija:Wosoba (Budyšin)
Kategorija:Wosoba (Lipsk)